**Mângâierea flăcării**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În pieptul meu e-o flacără ce arde

Și-mprăștie lumină și căldură

Iar, uneori, din neștiute coarde,

chiar cânturi ce te-‘nalță și te fură,

Te duc în lumi ferice, de poveste,

Acolo unde îngerii, doar, cântă,

În lumi de vis în care totul este

Supus Luminii care te încântă.

Lumina mea, continuă,-nfierbântă,

În lumea inimilor înghețate,

Iubirea ce părea demult înfrântă

Și îi arată calea spre “Se poate”.

Eu mă consum de-acum, încet, spre tine,

Și îți ofer, din flacăra-mi arzândă,

Căldura din iubirea ce-o conține,

Iar tu ... primește-i mângâierea blândă!